జోమ్డే కేనా

జోమ్డే కేనా (తారామోరి, జెన్సీ , 31 డిసెంబర్ 1967 - గౌహతి , అస్సాం , 4 సెప్టెంబర్ 2017) అరుణాచల్ ప్రదేశ్ రాష్ట్రానికి చెందిన రాజకీయ నాయకుడు. ఆయన అరుణాచల్ ప్రదేశ్ శాసనసభకు లికబాలి శాసనసభ నియోజకవర్గం నుండి మూడుసార్లు ఎమ్మెల్యేగా ఎన్నికై  రవాణా శాఖ మంత్రిగా,  డిప్యూటీ స్పీకర్‌గా  పని చేశాడు.

రాజకీయ జీవితం
జోమ్డే కేనా స్వతంత్ర అభ్యర్థిగా రాజకీయాల్లోకి వచ్చి 1999 అరుణాచల్ ప్రదేశ్ శాసనసభ ఎన్నికలలో లికబాలి శాసనసభ నియోజకవర్గం నుండి స్వతంత్ర అభ్యర్థిగా పోటీ చేసి తన సమీప ప్రత్యర్థి ఐఎన్‌సీ అభ్యర్థి రీమా తైపోడియా చేతిలో 145 ఓట్ల తేడాతో ఓడిపోయాడు. ఆయన 2004 అరుణాచల్ ప్రదేశ్ శాసనసభ ఎన్నికలలో స్వతంత్ర అభ్యర్థిగా పోటీ చేసి తన సమీప ప్రత్యర్థి ఐఎన్‌సీ అభ్యర్థి రీమా తైపోడియాపై 1,064 ఓట్ల మెజారిటీతో గెలిచి తొలిసారి ఎమ్మెల్యేగా ఎన్నికయ్యాడు.	

జోమ్డే కేనా ఆ తరువాత 2009 అరుణాచల్ ప్రదేశ్ శాసనసభ ఎన్నికలలో లికబాలి శాసనసభ నియోజకవర్గం నుండి ఐఎన్‌సీ అభ్యర్థిగా పోటీ చేసి తన సమీప ప్రత్యర్థి ఎఐటిసి అభ్యర్థి యై మారాపై 893 ఓట్ల మెజారిటీతో గెలిచి రెండోసారి ఎమ్మెల్యేగా ఎన్నికై  2009 నుండి 2014 వరకు అరుణాచల్ ప్రదేశ్ శాసనసభ డిప్యూటీ స్పీకర్‌గా పని చేశాడు. ఆయన 2014 శాసనసభ ఎన్నికలలో ఐఎన్‌సీ అభ్యర్థిగా పోటీ చేసి తన సమీప ప్రత్యర్థి స్వతంత్ర అభ్యర్థి యై మారాపై 552 ఓట్ల మెజారిటీతో గెలిచి వరుసగా మూడోసారి ఎమ్మెల్యేగా ఎన్నికై,  2014 నుండి 2016 వరకు రవాణా మంత్రిగా, పెమా ఖండు మంత్రివర్గంలో ఆరోగ్య & కుటుంబ సంక్షేమ మంత్రిగా పని చేశాడు.

మరణం
జోమ్డే కేనా దీర్ఘకాలిక అనారోగ్యంతో బాధపడుతూ గౌహతిలోని ఒక ప్రైవేట్ ఆసుపత్రిలో చికిత్స పొందుతూ 2017 సెప్టెంబర్ 4న మరణించాడు. ఆయనకు భార్య, నలుగురు కుమార్తెలు, ఇద్దరు కుమారులు ఉన్నారు. 

మూలాలు

వర్గం:అరుణాచల్ ప్రదేశ్ రాజకీయ నాయకులు
వర్గం:అరుణాచల్ ప్రదేశ్ వ్యక్తులు
వర్గం:భారత జాతీయ కాంగ్రెస్ నాయకులు